《凤翥行》
宋代·释居简

破舆不窗帘不旌，短长后先白四丁。旋牵毳衲裹秋鬓，月露点滴垂青冥。

平明驱入三家市，市人惊见左右视。笑云非病亦非狂，不与人同与人异。

抑非湖海空橘陈，不老不死亦不灵。不然天台石桥寺，丹碧剥落泥应真。

须臾一棹脩门去，却遣破舆归凤翥。谓言只借此样僧，非此样僧莫借与。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。